HRT F1

**HRT F1-lag**, tidligere kjent som **Campos Meta 1** og **Hispania Racing**, var et spansk Formel 1-lag, grunnlagt i 2009 av den tidligere F1-føreren Adrián Campos. Det ble solgt til José Ramón Carabante før debuten i , og igjen til investeringsgruppen Thesan Capital i juli 2011. Det var det første spanske laget som konkurrerer i Formel 1.

I november 2012 kunngjorde HRTs eiere at de ønsket å selge laget. De klarte ikke å finne en kjøper før tidsfristen 30. november, og HRT ble derfor utelatt fra startlisten for -sesongen og ble deretter avviklet.

## Historie
### Etablering
Laget begynte som et samarbeid mellom Adrián Campos fra Campos Racing og Enrique Rodríguez fra Meta Image, under navnet Campos Meta. Campos Racing deltok per 2012 med lag i det åpne europeiske Formel 3-mesterskapet og i Auto GP, og drev tidligere GP2-laget som nå kalles Addax. Campos drev Formel 1-operasjonen sammen med Meta Image, et Madrid-basert sportsbyrå, som på den tid var manager for Bruno Méndez, en av Campos' Formel 3-førere. Campos og Rodríguez begynte å se på muligheten for å danne Spanias første Formel 1-lag i februar 2009. I mars fikk laget aksjeeiere som den spanske forretningsmannen José Ramón Carabante og basketballspillerne Pau Gasol og Jorge Garbajosa.

Lagets hovedkvarter var til å begynne med ved Meta Images' kontorer i Madrid, hvor markedsføring og administrasjon ble drevet fra, mens det tekniske senteret lå ved Campos Racings hovedkvarter i Alzira i provinsen Valencia. I oktober 2009 inngikk laget en avtale med de lokale myndighetene i regionen Murcia om bygging av nye fasiliteter for laget ved forskningsparken Parque Tecnológico i Fuente Álamo. Den italienske konstruktøren Dallara bygget 2010-bilene, som benyttet Cosworth-motorer, i Parma, Italia.

Den 12. juni annonserte FIA at Campos Meta var et av tre nye lag som ville få delta i Formel 1-sesongen 2010, sammen med US F1 Team og Manor Grand Prix.

Samme helg som Abu Dhabis Grand Prix 2009 ble arrangert bekreftet Campos at Bruno Senna, nevøen til tidligere F1-verdensmester Ayrton Senna, ville være en av lagets førere i 2010.

### Finansielle problemer
Den 22. desember 2009 ga Bernie Ecclestone uttrykk for bekymring over lagets evne til å være på griden i det første løpet i 2010-sesongen. I januar 2010 ble flere potensielle investorer, blant annet sjefen for A1 Grand Prix, Tony Teixeira, lenket opp til Campos-laget i et forsøk på å skaffe inntekter forut for testing-sesongen 2010. På slutten av  gikk det rykter om at Teixeira var en potensiell kjøper av Honda-laget, og han uttalte nå at han hadde til hensikt å gjøre Campos til Formel 1-«armen» til A1 Grand Prix, som på den tid hadde betydelige problemer. Den 27. january innrømte laget at de muligens ikke ville kunne delta i vintertesting-sesongen i det hele tatt, og at deres andrefører muligens ikke ville bli kunngjort før like før deres første løp. Til tross for denne innrømmelsen hevdet Teixeira at laget tok sikte på å rekke den andre testrunden og mente at de «definitivt» ville rekke den tredje testrunden på Jerez. Tidlig i februar ble det imidlertid rapportert at Teixeiras foreslåtte oppkjøp av laget ble møtt med motstand fra de etablerte lagene.

Den 5. februar 2010 fortalte Campos-sjefen Adrián Campos til BBC Sport at laget slet med å skaffe finansiering. De betalte €7&nbsp;millioner til Dallara, og uttalte at «noen ganger har vi penger, andre ganger ikke». Han bekreftet at finansieringen skulle være avsluttet og på plass den påfølgende uka. Han benektet også påstanden om at Stefan GP, som også ønsket å komme inn i F1, hadde overtatt Campos' bil, og uttalte at «vi har en kontrakt og så lenge vi betaler er kontrakten gyldig». Senere i februar startet spekulasjoner om hvorvidt Campos faktisk ville stille til start i 2010, og laget innrømte at det hadde økonomiske problemer.

Den 19. februar ble det annonsert at majoritetseieren, José Ramón Carabante, hadde overtatt full kontroll over laget fra Adrián Campos, som også ble erstattet som sjef av Colin Kolles. Lagets navn ble endret til Hispania Racing F1 Team (HRT) før det første løpet, et navn som var hentet fra Grupo Hispania, et av Carabantes selskaper. Lagets hovedkvarter ble flyttet fra Meta Images kontorer i Madrid til Grupo Hispanias kontorer i Murcia. Den 4. mars ble det bekreftet at lagets andre fører ville være Karun Chandhok. Senere samme dag lanserte laget sin Dallara-designede bil, kalt F110, med motor fra Cosworth.

### 2010-sesongen

Ettersom laget ikke hadde fått deltatt i testingen før sesongen ble de første rundene til F110-bilen kjørt i løpshelgen til Bahrains Grand Prix 2010. Sennas bil ble fullført i tide til at han fikk kjørt tre installasjonsrunder i den første treningsomgangen. I den andre treningsomgangen fullførte han 17 runder, med en beste tid over 11 sekunder bak lederen, men han skled av banen etter sin siste runde på grunn av et hjul som løsnet. Senna beskrev dagen som en «flott start», lagets mangel på forberedelser tatt i betraktning. Chandhok fikk imidlertid ikke kjørt noen runder på fredag, ettersom mekanikerne som arbeidet på bilen hans ikke klarte å få clutchen og gearkassen til å fungere. Under kvalifiseringen kom Senna og Chandhok på 23. og 24.-plass, og delte dermed bakerste rekke på startgriden, etter at Chandhok endelig fikk kjørt en runde i bilen sin, og satte en tid 1,7 sekunder bak lagkameraten, som på sin side var over åtte sekunder bak Sebastian Vettel i pole position. I løpet valgte de å starte begge bilene fra pitlane. Chandhok krasjet og brøt løpet på andre runde, mens Senna brøt på runde 18 med en overopphetet motor.

I Australia lå begge bilene igjen bakerst på griden, med Senna foran Chandhok. Hispania-bilene var begge 6,6 sekunder bak pole-tiden, men bare 0,34 sekunder bak Virgins Lucas di Grassi. Sennas bil klarte bare fire runder før han måtte bryte på grunn av en hydraulikkfeil, mens Chandhok kom på 14.- og sisteplass. Dette var lagets første klassifiserte plassering, selv om det var fem runder bak vinneren Jenson Button og tre runder bak Heikki Kovalainens 13.-plasserte Lotus. Dette skyldtes delvis et ødelagt gulv forårsaket av at Chandhok hadde kjørt av banen to ganger i løpet av løpet.

Hispania fullførte med begge bilene første gang i Malaysia, hvor Chandhok kom i mål foran Senna, men henholdsvis 3 og 4 runder bak vinneren. Laget gjentok denne prestasjonen under Kinas Grand Prix, med Senna på 16. og Chandhok på 17.-plass, sist av alle bilene som fremdeles var med i løpet. Det femte løpet, Spanias Grand Prix, ble ikke så vellykket for Hispania. Senna brøt i første sving etter en krasj, mens Chandhok kjørte 30 runder før han måtte bryte med et ødelagt hjuloppheng. Lagets nye testfører, Christian Klien, kjørte i første treningsomgang. Hispania startet godt i Monaco, og passerte rivalene Lotus og Virgin i starten av løpet. Senna brøt senere, men Chandhok lå an til å fullføre løpet da han ble involvert i en skremmende ulykke med Jarno Trulli, som forsøkte å kjøre forbi Chandhok, men traff Hispania-bilen i siden og ble sendt over den og inn i autovernet. Begge førerne kom uskadd fra hendelsen. Krasjet kostet nesten også Mark Webber seieren i løpet, da han lå like bak de to da ulykken skjedde. Senna brøt også løpene i Tyrkia og Canada, før begge bilene igjen fullførte løpet i Valencia. I Tyrkia kjørte lagets andre testfører Sakon Yamamoto den første treningsomgangen, og fikk den svakeste tiden av alle.

Kvelden før Storbritannias Grand Prix på Silverstone kunngjorde Hispania at Bruno Senna var blitt droppet til dette løpet, og at testfører Sakon Yamamoto skulle ta hans plass. Laget sa imidlertid også at Senna skulle kjøre etter Silverstone, og at de «ønsker å bekrefte at Bruno Senna det spanske lagets fulle støtte» og «at han forblir en av Hispania Racing HRT F1 Teams offisielle førere og at han vil fortsette å kjøre i de gjenværende løpene»." Til de neste fire løpene erstattet Yamamoto i stedet Chandhok, før han selv ble erstattet av Christian Klien til løpet i Singapore på grunn av matforgiftning. Yamamoto kom tilbake i de neste to løpene, men ble igjen erstattet av Klien i de to siste løpene i sesongen. I de fire siste løpene i sesongen fullførte begge Hispania-bilene løpet.

### 2011-sesongen

Hispania skilte lag med Dallara i mai 2010 etter at partnerskapet mellom de to selskapene hadde blitt anstrengt på grunn av bilenes mangel på resultater. Laget søkte en alternativ teknisk avtale for å assistere med konstruksjonen av chassiset til -sesongen.
Mens Hispania fremdeles drev under Campos-navnet uttalte eieren José Ramón Carabante i et intervju med Autosport at Campos Meta F1/HRT søkte å få Ferrari som motorleverandør til 2011-sesongen. Colin Kolles sa i et intervju med Diario AS i juli 2010 at samtaler om et partnerskap med Toyota var en mulighet for 2011. Colin Kolles bekreftet i september 2010 at laget hadde tilstrekkelig finansiering til å fullføre sin første Formel 1-sesong.

Tidligere konsernsjef i Telefónica, Juan Villalonga, kom til laget i november 2010. Hans hovedrolle var å hjelpe med kommunikasjon, teknologi og sponsorer. Det ble senere kunngjort at laget ville gi en test til GP2-mesteren Pastor Maldonado, som senere sikret seg et sete i Williams. GP2-førerne Josef Král og Davide Valsecchi fikk også teste for laget i Abu Dhabi. Etter det siste løpet i 2010-sesongen kom det fram at Hispania sommeren 2010 hadde signert en avtale med Toyota Motorsport GmBH som ville ha latt laget bruke Toyotas 2010-bil, kalt Toyota TF110, som aldri hadde blitt kjørt, som basis for Hispanias 2011-bil, samt også kunne benytte Toyota Motorsports tekniske ressurser. I november 2010 kunngjorde Toyota at de hadde kansellert avtalen fordi HRT ikke hadde betalt. I desember 2010 kom det rapporte om at laget hadde blitt lagt ut for salg, men dette ble benektet av eierne. Hispania forlot også FOTA på dette tidspunktet, og la skylden på organisasjonens motvilje mot de mindre lagene for sin beslutning. Generalsekretæren i FOTA hevdet imidlertid at Hispania ble kastet ut av organisasjonen fordi de ikke hadde betalt medlemskontingenten for 2010.

Den 6. januar kunngjorde Narain Karthikeyan at han skulle kjøre for Hispania i 2011-sesongen. Han kjørte tidligere for Jordan-laget i . Innen februar ble det klart at laget vurderte Vitantonio Liuzzi som en mulighet som sin andre fører. Liuzzi bekreftet at det var under betraktning og deltok i den tredje testtomgangen før sesongstart med laget, i Barcelona. Laget testet også den tidligere Formel Renault V6 Eurocup-mesteren Giorgio Mondini i Barcelona. Liuzzi ble bekreftet som Hispanias andre fører den 9. mars 2011.

Laget bil for 2011, Hispania F111, debuterte i den andre treningsomgangen før Australias Grand Prix, da Vitantonio Liuzzi fullførte en installasjonsrunde tre minutter før omgangen var over. I kvalifiseringen klarte ingen av førerne å sette en tid innenfor 107% av den beste tiden i Q1, og fikk derfor ikke starte i løpet. I Malaysia viste laget forbedret fart, med Liuzzi bare et halvt sekund bak den langsomste Virgin-bilen. Begge bilene var innenfor 107%-regelen, men i løpet måtte begge bilene bryte med tekniske problemer. I Kina fullførte både Liuzzi og Karthikeyan løpet, på henholdsvis 22. og 23.-plass, bakerst av de bilene som fullførte.

I Tyrkia startet Liuzzi løpet foran begge Virgin-bilene, men kom i mål som nummer 22 på grunn av bremseproblemer, mens Karthikeyan kom på 21.-plass. I Spania startet begge bilene foran Jérôme d'Ambrosio, og Karthikeyan kom på 21.-plass mens Liuzzi brøt på grunn av girkasseproblemer. I Monaco satte ingen av førerne en tid i kvalifiseringen, men ble likevel tillatt av løpsledelsen å starte i løpet, hvor Liuzzi kom i mål på 16.-plass og Karthikeyan på 17. I Canada oppnådde laget sitt beste resultat noensinne, med 13. og 14.-plass, noe som plasserte dem foran Virgin i konstruktørmesterskapet. Karthikeyan fikk imidlertid en tidsstraff etter løpet for å ha kuttet en sjikane under løpet, noe som flyttet han ned til 17.-plass. I Valencia kom Liuzzi og Karthikeyan på henholdsvis 23. og 24.-plass.

Den 4. juli 2011 ble det kunngjort at Thesan Capital, et Madrid-basert investeringsselskap, hadde kjøpt en kontrollerende andel av laget fra eieren Jose Ramon Carabante. Thesan Capital annonserte at lagets drift ville fortsette som før kjøpet, og at de ikke hadde noen planer om å endre navnet eller endre dets operasjonelle struktur. I en pressemelding beskrev Thesan Capital sine hensikter med at de ønsket å gjøre laget «mer spansk» og å basere det i Spania.

Til Storbritannias Grand Prix ble Karthikeyan erstattet av Red Bull-protesjéen Daniel Ricciardo. Han kvalifiserte til 24. startposisjon, med Liuzzi på 23., og de fullførte løpet på henholdsvis 19. og 18.-plass. Laget valgte imidlertid å la Karthikeyan, som se fra India, erstatte Ricciardo under det aller første Indias Grand Prix 2011, det første Formel 1-løpet i India noensinne.

### 2012-sesongen

Den 21. november 2011 ble det kunngjort at Pedro de la Rosa hadde signert en toårig kontrakt for laget. Den 14. desember 2011 kunngjorde laget at Colin Kolles forlot sin stilling med virkning fra dagen etter, «på grunn av den nye retningen som teamet hadde tatt, samt beslutningen til den nye ledelsen om å flytte teamets hovedkvarter til Spania. Han ble erstattet av Luis Pérez-Sala.

I februar 2012 ble det kunngjort at laget skulle flytte sin drift til Caja Mágica-komplekset i Madrid, hvor de ville ha  til disposisjon. Teamets 2012-bil, F112, var opprinnelig planlagt å få sin debut under den andre testen før sesongen, på Circuit de Catalunya i slutten av februar, men dette ble forsinket av at bilen ikke besto påbudte krasjtester. I sesongåpningen i Australia klarte verken de la Rosa eller Karthikeyan å sette en tid innenfor 107% av raskeste tid i Q1, og kvalifiserte seg ikke for løpet. Per 2025 er dette siste gang hittil at en fører ikke har klart å kvalifisere seg for et løp.

HRTs beste plassering i løpet av sesongen var Karthikeyans 15.-plass i Monaco.

### Nedleggelse
12. november 2012 bekreftet HRTs eier Thesan Capital at de var i samtaler med flere parter med henblikk på et salg av laget. De var nødt å finne en kjøper innen 30. november, som var tidsfristen for innbetaling av startkontingenten for 2013-sesongen. Hvis ikke ville de stå overfor en nedleggelse. Thesan klarte ikke å finne en kjøper i tide, og HRT ble derfor utelatt fra startlista for 2013. Det ble senere rapportert at laget var under avvikling.

## Formel 1-resultater
(Forklaring) (Resultater i uthevet skrift indikerer **[[pole position]]**, resultater i kursiv skrift indikerer *[[raskeste runde]]*)

## Referanser


## Eksterne lenker
*